《金缕曲 宴寒碧庄醉后书壁》
清代·姚燮

匝地鞓红闹。买韶年、金樽玉管，露昏烟晓。翠叶垂鬟红上靥，花露如人娟妙。

人还怨、花难常好。明岁花开仍故色，看花人、无复年时少。

君不信，问啼鸟。

谁家院落亭台倒。有凄凉、颓垣斜日，破门荒草。红烛两行钗十二，一例凤回鸾抱。

空赢得、莺悲燕悼。但愿百年花对酒，算苍颜、未被东风恼。

君莫笑，杜秋老。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。